Yhteyshenkilöiden tapaaminen 16.6.08
Paikka: Rajaportin saunakahvila
Paikalla: Tiina-Liisa Aalto, Antti Ivanoff, Riikka Koskinen, Jonas Büchel, Outi Paroranta, Ulla Tiilikainen, Irma Rantonen ja Aarne Raevaara (saapui n. 17.20)
Keskustelua Ahjolassa järjestetystä tilaisuudesta
Jonas Büchel kertoi saamastaan palautteesta Ahjolan tapaamisesta 3.6. Tilaisuudesta on tullut yksi kriittinen palaute ajankäyttöön liittyen, Jonas on vastannut siihen ja Irma on välittänyt palautteen hänelle. 
Jonas pahoitteli aikataulun viivästystä. Ahjolan tilaisuuteen ei varattu tarpeeksi aikaa ryhmille. Tapaamiseen olisi tarvittu kokonainen päivä. Jokaisen ryhmän olisi pitänyt esitellä omat asiansa tarpeeksi nopeasti ja kun aikataulu venyi Rakennusoikeusryhmä, joka oli viimeisenä vuorossa, kärsi tästä ajanpuutteesta eniten. Jatkossa pyritään pitämään aikataulu paremmin hallinnassa.
Tarvitaan tietoa ryhmiltä, mitä halutaan, jotta voidaan suunnitella paremmin tulevat tapahtumat ja tapaamiset. Työryhmien puolella on työt tehty hyvin.
Ulla muistutti, että Jonaksen olisi pitänyt esitellä Ahjolassa koko projektin henkilökunta, ei pelkästään Jonaksen oma tiimi. Tiedotusryhmä esitteli muut työntekijät, koska Jonas ei tehnyt sitä. Jonas tekee sen seuraavalla kerralla.
Jonas muistutti, että meidän täytyy varmistaa, että liikutaan lain puolella. Tällaiset projektit liikkuvat monimutkaisen lainsäädännön piirissä, kaikilla osapuolilla on paljon intressejä kaavoitukseen liittyen, joskus liikutaan rajamailla, mutta täytyy olla tarkkana siitä, että ollaan laillisuuden puolella.

Keskustelua rakennusinventoinnista
Inventoinnin toteutus, resurssit, Museoviraston ohjeiden noudattaminen, luokitteluperusteet, inventointiraportin vaikutus asemakaavaan…
Pirkanmaan Maakuntamuseo pyritään saamaan mukaan KaOs-projektin vuorovaikutuskuvioihin, koska tarvetta on avoimelle keskustelulle. Jonas tekee tähän liittyvän aloitteen.

Kuinka järjestetään työryhmien keskustelut jatkossa? Millaisia tarpeita työryhmillä on esitellä omia töitään ja keskustella niistä muiden työryhmien kanssa?
Todettiin, että tarvitaan työryhmien yhteinen tapaaminen, yhteyshenkilöiden tapaamiset eivät riitä.
Kaikkien työt ovat nyt esillä, ei enää puhuta samoja juttuja toista kertaa vaan mennään seuraavalle tasolle. Sen jälkeen tehdään suunnitelma, miten jatketaan minkäkin asian viemistä eteenpäin. Emme aloita uudestaan alusta.  Me yritämme luoda yhteisen tuloksen ja päästä seuraavalle tasolle.
-Olisi hyvä, jos ryhmät tapaisivat keskenään ennen yhteistä tapaamista ja olisivat tietoisia toistensa tekemistä, jolloin seuraavalla kerralla voitaisiin tehdä jotain yhteistä ja riidat olisi jo riidelty ryhmissä.
Jonas vastaa seuraavien tapaamisten aikataulusta, ei myöhästelyjä.
Aikataulu
Kesätapahtuma
Pispala Folk 3.8.2008. Tapahtuman aikataulua ei ole vielä tiedossa, mutta se tarkentuu osoitteessa: http://www.pispala.fi/yhdistykset/musiikkiyhdistys/folk.html
Pispala Folk olisi vapaamuotoinen tapaamispaikka, ei aikataulua eikä esityslistaa.  
Ekskursio
Bussiretki kaupunkiin, jossa on suojelukaava ja jossa siten on kokemuksia siitä, miten suojellulla alueella eletään. Elokuun viimeinen viikko olisi mahdollinen ekskursiolle. Irma on laittanut kyselyn kirjastotalolle, kukaan ei ole kommentoinut sinne. On ehdotettu Raumaa ja monia muita paikkoja. Sovittiin, että Ulla kyselee Ympäristöministeriöstä Minna Perähuhdalta vaihtoehtoisia paikkoja, jonne saataisiin kunnollinen opastus ja josta löytyisi yhtäläisyyksiä Pispalan kanssa. Puukaupunkiprojekti: Kokkola, Pietarsaari, Uusikaarlepyy…
Suunnitteluaikataulu
Rambollin + Hanna Lyytisen selvitykset ovat valmiit elokuun lopussa. Selvitykset tulevat nähtäville tavoitteen mukaan 12.9 neljäksi viikoksi. Julkinen esittely on 2.10, joka on iltatilaisuus. Aikaisemmin on sovittu, että selvitysaineistot esitellään työryhmille, mutta mietittiin kannattaako esitellä työryhmille erikseen, jos joka tapauksessa pidetään yleisötilaisuus kaikille ja työryhmillä on muutenkin paljon tapaamisia. 
Virallisesti nähtäville tulisivat syyskuussa väliaikaiset rakennustapaohjeet,  rakennusoikeusvaihtoehtotarkastelu sekä inventointiraportit. Kaikkien pitäisi olla valmiita tuolloin.
Työryhmien yhteiset tapaamiset
Alustavasti sovittu: työryhmien yhteinen tapaaminen 28.9.08 kesto max 6 tuntia, paikkaa etsitään.
Työryhmien tapaaminen on myös valmistelukokous toiselle kaupunginosakonferenssille, ”loppupamaukselle”, nimen keksiminen ja sisällön suunnittelu.
Toinen kaupunginosakonferenssi pidetään marraskuun puolivälissä, ei ennen viikkoa 45, mutta ei myöskään 16.11. jälkeen.
Tiedotus
On tärkeätä pitää työryhmien keskustelualue Pispalan sivujen alla, sillä kun KaOs- projekti päättyy, on riski, että projektin sivuilla oleva tieto katoaa. Kaavoitusprosessi jatkuu projektin päätyttyä ja tarvitaan yhteistä keskustelutilaa myös jatkossa.
Linkitys täytyy toimia eri sivujen välillä!
Työryhmien tuottamat raportit ym. materiaalit täytyisi laittaa paremmin esille KaOs-projektin sivuille. Nyt sivuille kootut materiaalit ovat selvityksiä ja raportteja, jotka ulkopuoliset asiantuntijat ovat tehneet. Irma lupasi korjata sivut tältä osin ja toivoi lisää palautetta sivuista ja erityisesti linkkivinkkejä.

Muut sekalaiset
Jonas tuo mukanaan seuraavalla kerralla saksalaisen aluesuunnitelman, jota voi kysyä Irmalta. Suunnitelmassa on yksi visio, mutta monta kehityspolkua. Kaikki osapuolet ovat saavuttaneet tavoitteistaan suurimman osan. Valitettavasti suunnitelma on pelkästään saksaksi.
Jonas haluaa tavata jokaisen työryhmän kesän aikana, vähintään vetäjän. Jonas tarvitsee vetäjien sähköpostiosoitteet ja puhelinnumerot. Seuraava Rakennusoikeusryhmän tapaaminen on sovittu 8.7 klo 18.00 Kirjastotalolle, Jonas menee tuohon tapaamiseen. Irma tarkistaa ajan ja paikan, sillä kirjasto on kiinni heinäkuun ajan. (Irma on tarkistanut: tapaaminen kirjastolla on mahdollista, vaikka kirjasto on kiinni. Paikalla on joku, joka avaa ja sulkee ovet.)
Käytiin keskustelu siitä, onko pispalalaisilla yhteinen näkemys Pispalasta ja sen tulevaisuudesta vai ei.
Jonas ehdotti Pispalaan käyttöön sovittelu/välityskäytäntöä (Mediation chair), jota käytetään liiketoiminnan ja juridiikan puolella. Toinen osapuoli toiseen tuoliin, toinen toiseen ja 20 minuutissa löytyy kommunikointikeino henkilöiden välille. 
Tilaisuus päättyi n. klo 19.05, jolloin Jonas kiirehti lautalle.